Mihál, Jozef, poslanec NR SR (2014-07-01):
Ďakujem pekne za slovo. Vážená pani predsedajúca, vážené panie poslankyne, páni poslanci, milí prítomní, v súlade s § 73 zákona o rokovacom poriadku som bol určený výborom Národnej rady pre sociálne veci za spravodajcu k návrhu zákona, ktorý je uvedený pod tlačou 1071. Čiže v tejto súvislosti si dovoľujem predložiť informáciu k návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov, a preto, vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali: Ústavnoprávny výbor Národnej rady a výbor Národnej rady pre sociálne veci. Za gestorský výbor navrhujem výbor Národnej rady pre sociálne veci. Odporúčam, aby predmetný návrh zákona výbory prerokovali s lehotou do 4. septembra 2014 a gestorský výbor s lehotou do 8. septembra 2014. Toľko spravodajská informácia, ja si dovolím hneď trošku pokračovať neformálne ďalej. Tak isto by som vás chcel vyzvať, kolegyne, kolegovia, najmä kolegovia, kolegyne za stranu SMER, aby ste podporili tento návrh zákona. Chcem povedať to, čo tu možno nezaznelo. Tento návrh nejde proti tým ľuďom, ktorí si zoberú dieťa do náhradnej starostlivosti s tým skutočne ušľachtilým cieľom, aby dieťa namiesto rodičov, ktorí sú nezodpovední, malo výchovu zabezpečenú niekým, kto, naopak, si tú zodpovednosť ctí. Ja napríklad som v diskusiách k tomuto návrhu zákona zachytil taký nejaký apel, no, nerobte to, pretože napríklad ja som matka, ktorá má dcéru, ktorá je ľahkomyseľná a tak ďalej, narodilo sa jej dieťa a to dieťa, moje vnúča, ja mám teraz v náhradnej starostlivosti, lebo tá moja dcéra je skrátka ako, tá skrátka by ho vychovávať nedokázala, bojím sa, že takýmto návrhom zákona by som, by sa takéto niečo nemohlo udiať. Pozor! Tu vôbec nejde o takéto prípady, to je absolútne v poriadku, že si stará mama vezme do náhradnej starostlivosti svojho vnuka alebo vnučku v prípade, že rodič, biologický rodič dieťaťa z rôznych dôvodov nie je schopný zabezpečiť riadnu starostlivosť o to dieťa, z pohľadu toho starého rodiča vnuka alebo vnučku. Pozor, to je absolútne v poriadku a nikto to nenamieta. Tu ide o prípady, ako tu moja kolegyňa Lucia Nicholsonová vymenovala, kedy v rôznych takýchto našich neslávne známych komunitách dochádza ku kupčeniu s deťmi. Osoba, osoba, ktorej bolo dieťa odobraté, alebo ktorá teda dala svoje dieťa niekomu inému do náhradnej starostlivosti, z morálneho hľadiska – veď to je úplne jasné – nemá nárok na to a ako to môže fungovať vôbec, aby si zobrala iné dieťa ako ten náhradný rodič. To nie je, to nemá so zdravým rozumom absolútne, absolútne nič spoločné a je to jednoducho jeden z malých, ale dôležitých príkladov toho, ako sa zneužíva náš sociálny systém. Tomu treba urobiť sek. Všetci dobre viete, že po Slovensku už, ja neviem, rok, dva, chodí taký populárny mail o tom, ako sociálne znevýhodnená rodina má vyšší príjem z rôznych dávok ako pracujúca rodina s malými deťmi. To nie je o tom, že sa zneužívajú dávky v hmotnej núdzi. Tá samotná dávka v hmotnej núdzi je 60 euro, tá základná, 60 euro, keď zjednoduším, ten aktivačný príspevok, a keď zase zjednoduším, tak 50 euro príspevok na bývanie. To nie je, z toho nevyskladáte tých 400 eur na osobu, ale tých 400 eur na osobu vyskladáte práve takýmto zneužívaním sociálneho systému, o aký ide, o zamedzenie akého ide práve aj v tomto návrhu zákona. Čiže z tých čistých sociálnych dávok si tá neprispôsobivá rodina nevyskladá príjem 600 – 700 eur mesačne. Ani náhodou nie. Ale práve takýmto zneužívaním príspevkov na náhradnú starostlivosť, rodičovských príspevkov a podobne, práve tam, pretože tam tie príspevky zase nie sú až tak malé, môžme diskutovať, že by mohli byť vyššie, samozrejme, ale sú skutočne zásadne vyššie ako štandardné príspevky, dávky v hmotnej núdzi. A tí, ktorí to takto robia a takto zneužívajú náš sociálny systém, tak tých asi neprevychováme inak ako tým, že podporíme takýto jednoduchý návrh zákona, veľmi jednoduchý návrh zákona, ktorý v žiadnom prípade nejde proti tým ľuďom, ktorí v dobrej vôli a s dobrým srdcom si berú deti do náhradnej starostlivosti. Preto vás tak isto prosím, aby ste zabudli na stranícke tričká a podporili tento návrh zákona, samozrejme, nemá žiadne negatívne dopady na štátny rozpočet, práve naopak, ak by sa prijal, tak z dôvodov, aké som tu menoval, tak v štátnom rozpočte sa zalepí jedna nie celkom bezvýznamná diera a hlavne ide aj o ten morálny rozmer celého problému. Ďakujem za vypočutie a pochopenie.